
„Forma duplex”. Nem és nyelv Ovidius Hermaphroditus-történetében

A dolgozat első részében, narratológiai szempontú elemzésemben bemutatom a narratív beágyazás technikáját, amely által Minyas három lányának története, és így Hermaphroditus története is mise en abyme helyzetbe kerül a Metamorphosesen belül. Minyas lányai Dionysus ünnepétől távolmaradva, szövés közben felváltva történeteket mesélnek egymásnak. A szövés és a történetmesélés aktusának egymásmellé állítása fontos motívum a történetben: a szöveg antik metaforái közül az egyik legfontosabb épp a szövés metaforája, és ennek a metaforának az aktív jelentése által megjelenik a szöveg önreflexivitása.
A dolgozat további részében a vonatkozó kommentárokat és szakirodalmat figyelembe véve, de elsősorban a szövegből kiindulva és saját elemzői szempontokat érvényesítve elemzem Hermaphroditus nemi ambiguitásának sajátosságait. Elemzésem fontos pontja a történetet elbeszélő Alcithoe bevezetőjében említett novitas szempontja. A műben és a latin nyelvű irodalom más releváns részeiben is elemzem a novitas szó többi előfordulását. A Metamorphosesben a novitas szóhoz kapcsolódik egyrészt a nemi ambiguitás, másrészt a befogadó elámításának képzete. Ezt a két szempontot elemzem Hermaphroditus történetében.



